Zornade de memorie
Vuê e je la zornade de memorie, l'aniversari de liberazion dal cjamp di stermini di Auschwitz. Ma no vin di dismenteâ che nol covente lâ in Polonie o in Gjermanie par viodi testemoneancis di ce che il nazisim e il fassisim a àn fat. Vêso mai stât a Triest li de Risiere di San Sabba? Se la rispueste e je no, us consei di fâ une visite: jo o ai stât un Istât e cuant che o pensi a ce che o ai viodût mi vegnin inmò i sgrisui. E se o pensi che dut chest al è a une ore di strade di cjase mê, mi vegnin i sgrisui inmò di plui.
L'articul 1 de leç 211 dal 2000 al dîs "La Republiche taliane e ricognòs la zornade dai 27 di Zenâr, date che a son stâts butâts jù i cancei di Auschwitz, "Zornade de Memorie", cun chê di ricuardâ la Shoah (stermini dal popul ebraic), lis leçs raziâls, la persecuzion taliane dai citadins ebreus, i talians che a àn patide la deportazion, la prisonie, la muart, e ancje chei che, ancje in cjamps e posizions diferents, si son oponûts al progjet di stermini, e metint in pericul la lôr vite a àn salvât altris vitis e protezût i perseguitâts".
Timp indaûr Sandri Di Suald mi veve mandât une testemoneance che us propon ancje a voaltris:
«Chel che mi à simpri intosseât de zornade de memorie e je la scjarse memorie dai talians e il mandâ la responsabilitât nome ai naziscj e ai todescs, che mostrin di no vê pôre a cjapasi su lis propriis responsabilitâts.
A part i museus sul olocaust presints in Gjermanie (dramaticamentri biel e coinvolgent chel di Lueberkund a Berlin) dispès al capite di cjatâ là mostris dediadis a cheste memorie: les ài viodudis al Deutche Museum di Monaco tant che a Moritzburg che altrò. Lì, diretamentri o indiretamentri, e je ricurinte cheste vergogne dal passât e no dome tal di de memorie. Chi di nô, invecit, pôc o nuie. Si dismenteisi che nome in Friûl a ‘ndi è stâts trê cjamps di stermini a Triest, a Gonars (in vie di sdrumament pe scjarse manutenzion) e a Visc. E si continue a tignî bon i crimins e la figure di Mussolini che al à fat 600.000 muarts nome jenfri i italians, cence contâ la distruzion economiche, socjâl e i maçalizis in Italie, Etiopie, Grecie, Slovenie… Lu si ricuarde, si scjarie la sô figure tai Ipod, si fasin etichetis par vin e al pâr che nissun nol vedi cumbinât nuie e che i colpevui a sedin nome chei altris, tant al è che culì di no si à miôr fevelâ di naziscj biel che fûr de Italie si dopre il tiermin nazifasiscj considerant il dut une robe sole».
fur_Latn fur_Latn fur_Latn fur_Latn fur_Latn fur_Latn